《阻风宿大信口》
宋代·梅尧臣

东梁如印蚕，西梁如游鱼。
二山夹大江，早暮潮吸嘘。
解舟辞姑熟，速欲还吾庐。
风逆未可前，泊浦近烟墟。
波中事网罟，乘月多夜挐。
冰滩聚鸣雁，霜葭正疏疏。
是时昴毕中，旷渺天地虚。
静坐人已眠，我虑久洗如。
自起取美酒，独酌邀蟾蜍。
蟾蜍射白光，入盏亦踌蹰。
醉本不解舞，欲揽常娥袪。
昔对谪仙人，此意复在予。
既醒裂尺素，立作数行书。
寄与青山冢，精灵其有诸。

作者简介：梅尧臣（1002～1060）字圣俞，世称宛陵先生，北宋著名现实主义诗人。汉族，宣州宣城（今属安徽）人。宣城古称宛陵，世称宛陵先生。初试不第，以荫补河南主簿。50岁后，于皇祐三年（1051）始得宋仁宗召试，赐同进士出身，为太常博士。以欧阳修荐，为国子监直讲，累迁尚书都官员外郎，故世称“梅直讲”、“梅都官”。曾参与编撰《新唐书》，并为《孙子兵法》作注，所注为孙子十家著（或十一家著）之一。有《宛陵先生集》60卷，有《四部丛刊》影明刊本等。词存二首。